钦定古今图书集成/历象汇编/庶征典/第171卷 > 王充论衡 > 《白鹿夹辀赋》许季同
## 钦定古今图书集成/历象汇编/庶征典/第171卷 > 王充论衡 > 《白鹿夹辀赋》许季同

“政洽于下，物惟表神。彼奔走之绝类，忽驯扰而归仁。
尔来干辀，岂陈立而效感。我行其野，将劝农以务春。
眷芳林之跃跃，偶大车之辚辚。”观其烦足高步，回还
左顾。参熊轼而左右分光，望隼旟而疾徐有度。惟德
是择，惟贤是辅。观皓影之来仪，谅和风之克布。暠皛
真明，霜浓雪轻。标玉质，贯金精。始呦呦而双止，终麌
麌而偕行。载驰载驱，轶轻尘于后乘；乍腾乍倚，惊逸
骛于前旌。映丹帷之晖焕，陪露冕之光荣。怀仁于卫
君之毂，忘味于《食野》之苹。则福履攸绥，神休是格，翼
戴高驾，徜徉广陌。不惊不惧，彰尔性之闲和；克皎克
明，契我躬之洁白。踯躅徘徊，饮化而来。政言可矣，人
咏康哉。表灵庆而有同神凤，狎驯养而不异龙媒。懿
彼仙都，诞兹灵兽，劲角昭勇，鲜光挺秀。行而择地，恒
町畽于道涂；出或以明，靡栖息于园囿。老聃之御徒
迷，王母之乘何陋？剪去烦苛，敷陈惠和，蝗出境而奚
尔，珠还浦而其何曷？若兹鹿扰于明义，核其理而莫
穷，求其类而罕譬。无心而应感，不言而表瑞。岂止其
效于贱微，乐驱驰于“仁智而已。”